12. ฐานะการเงินและผลการดำเนินงาน

12.1 งบการเงิน

รายงานการตรวจสอบบัญชีของผู้สอบบัญชีในระยะเวลา 5 ปีที่ผ่านมา
ผู้สอบบัญชีได้ให้ความเห็นในรายงานการตรวจสอบแบบไม่มีเงื่อนไข

12.2 คำอธิบายและการวิเคราะห์ฐานะการเงินและผลการดำเนินงาน

(1) ผลการดำเนินงานที่ผ่านมา

บริษัท อุตสาหกรรมถังโลหะไทย จำกัด (มหาชน)
และบริษัทย่อยมีกำไรสุทธิจากการประกอบธุรกิจรวม 119.76 ล้านบาท เพิ่มขึ้น 21.64 ล้านบาท
หรือคิดเป็นร้อยละ 22.06 เมื่อเปรียบเทียบกับปี 2545
แต่ถ้าหากเปรียบเทียบเฉพาะผลประกอบการโดยไม่รวมกำไรจากการถูกเวนคืนที่ดิน จำนวน 23.19
ล้านบาท ในปี 2545 และหนี้สูญรับคืนจำนวน 13.50 ล้านบาท ในปี 2546 แล้ว บริษัทฯ
และบริษัทย่อยจะมีกำไร 106.26 ล้านบาท เพิ่มขึ้น 31.33 ล้านบาท เมื่อเปรียบเทียบกับปี 2545
ซึ่งจะมีกำไร 74.93 ล้านบาท เพิ่มขึ้นคิดเป็นร้อยละ 41.81

ในช่วงระยะเวลา 3 ปีที่ผ่านมา ผลการดำเนินการของบริษัทฯ
และบริษัทย่อยดีขึ้นอย่างต่อเนื่องโดยรายได้จากการขายของบริษัทฯ และบริษัทย่อยเพิ่มขึ้นจาก
752.55 ล้านบาท เป็น 815.19 ล้านบาท และ 1,021.29 ล้านบาท ในปี 2544, 2545 และ
2546 ตามลำดับ และมีกำไรสุทธิเพิ่มขึ้นอย่างมากจาก 55.10 ล้านบาท เป็น 98.12 ล้านบาทและ
119.76 ล้านบาท ในปี 2544, 2545 และ 2546 ตามลำดับ ทั้งนี้เนื่องจากบริษัทฯ
และบริษัทย่อยสามารถจำหน่ายสินค้าได้มากขึ้นตามความต้องการที่เพิ่มขึ้น
และยังสามารถควบคุมค่าใช้จ่ายต่าง ๆ ได้จากการวางแผนการผลิต และการตลาดที่ดี
อีกทั้งสามารถรักษามาตรฐานของผลิตภัณฑ์ไว้ได้เป็นอย่างดีทั้งด้านคุณภาพและการให้บริการ

บริษัทฯ และบริษัทย่อยไม่ได้รับผลกระทบจากอัตราแลกเปลี่ยนเงินตราต่างประเทศมากนัก
ทั้งนี้เนื่องจากบริษัทฯ ลดการนำเข้าวัตถุดิบจากต่างประเทศ
และได้ป้องกันความเสี่ยงโดยทำสัญญาซื้อขายเงินตราต่างประเทศล่วงหน้า รวมทั้งปัจจุบันบริษัทฯ
และบริษัทย่อยไม่มีเงินกู้ยืมที่เป็นเงินตราต่างประเทศ

ในปี 2546 บริษัทฯ และบริษัทย่อย มีรายได้ทั้งสิ้น 1,086.12 ล้านบาท เพิ่มขึ้นจาก ปี 2544
จำนวน 222.92 ล้านบาท หรือคิดเป็นร้อยละ 25.82 บริษัทฯ
และบริษัทย่อยมีรายได้หลักจากการจำหน่ายผลิตภัณฑ์ บรรจุภัณฑ์ คิดเป็นร้อยละ 96.50
ของรายได้รวม ส่วนที่เหลือเป็นรายได้จากค่าเช่า ค่าบริการ รายได้เงินชดเชยค่าภาษี
และหนี้สูญได้รับคืน

ต้นทุนขายของบริษัทฯ และบริษัทย่อยไม่เปลี่ยนแปลงมากนัก โดยในปี 2546 ต้นทุนขายของบริษัทฯ
และบริษัทย่อย คิดเป็นร้อยละ 77.68 เปรียบเทียบกับปี 2545 คิดเป็นร้อยละ 77.53
ของรายได้จากการขายทั้งสิ้น

อัตรากำไรขั้นต้นของบริษัทฯ และบริษัทย่อยเพิ่มขึ้นจากร้อยละ 22.32 เปรียบเทียบกับปี 2545
เท่ากับร้อยละ 22.47 และอัตรากำไรจากการดำเนินงานเพิ่มขึ้นจากร้อยละ 14.18 เป็นร้อยละ
15.02 ซึ่งเป็นผลมาจากรายได้จากการขายที่เพิ่มขึ้นอย่างมาก

สำหรับอัตราผลตอบแทนต่อผู้ถือหุ้นเพิ่มสูงขึ้นโดยเพิ่มจากร้อยละ 12.89 เป็นร้อยละ 14.25 ในปี
2546 บริษัทฯ โดยคณะกรรมการบริษัทมีมติให้จ่ายเงินปันผลระหว่างกาลจากผลการดำเนินงานงวด
6 เดือนแรกของรอบปีบัญชี 2546 คือตั้งแต่วันที่ 1 มกราคม 2546 ถึง 30 มิถุนายน 2546
ในอัตราหุ้นละ 1.00 บาท รวมเป็นจำนวน 15 ล้านบาท ซึ่งได้จ่ายให้แก่ผู้ถือหุ้นไปแล้วเมื่อวันที่ 15
ตุลาคม 2546

(2) ฐานะการเงิน

  สินทรัพย์

1)  ส่วนประกอบของสินทรัพย์

สินทรัพย์หมุนเวียนเพิ่มขึ้น 84.47 ล้านบาท หรือคิดเป็นร้อยละ 21.99
โดยเงินสดและรายการเทียบเท่าเงินสดเพิ่มขึ้น 38.48 ล้านบาท ลูกหนี้การค้าสุทธิเพิ่มขึ้น 5.48
ล้านบาท สินค้าคงเหลือเพิ่มขึ้น 7.58 ล้านบาท เงินมัดจำซื้อทรัพย์สินเพิ่ม 29.67 ล้านบาท
และสินทรัพย์หมุนเวียนอื่นเพิ่มขึ้น 0.25 ล้านบาท

ที่ดินอาคาร และอุปกรณ์สุทธิลดลงจาก 617.32 ล้านบาท เป็น 607.05 ล้านบาท
หรือลดลงเป็นเงิน 10.27 ล้านบาท จากการตัดค่าเสื่อมราคาทรัพย์สินประจำปีจำนวน 57.81
ล้านบาท และเพิ่มขึ้นจากการลงทุนซื้อที่ดินและเครื่องจักรของบริษัทฯ
และบริษัทย่อยและบริษัทย่อยที่จัดตั้งใหม่ จำนวน 47.77 ล้านบาท

2)  คุณภาพของสินทรัพย์

บริษัทฯ
และบริษัทย่อยเห็นว่าสินทรัพย์ที่มีอยู่ได้แสดงมูลค่าที่แท้จริงและไม่มีรายการใดที่มีข้อบ่งชี้ว่าจะทำให้ด้อยค่ารหรือไม่ได้รับคืน
ซึ่งหากมีทางบริษัทฯ และบริษัทย่อยก็ได้ตั้งสำรองหรือค่าเผื่อการลดค่าไว้แล้ว
ตามหมายเหตุประกอบงบการเงิน ข้อ 5 ถึงข้อ 12 เพื่อให้คุณภาพสินทรัพย์ของบริษัทฯ
สะท้อนมูลค่าที่แท้จริงตามราคาตลาด และให้เป็นไปตามหลักการบัญชีที่รับรอง ทั่วไป

  อัตราส่วนแสดงประสิทธิภาพในการดำเนินงาน

[]

ลูกหนี้การค้าสุทธิเพิ่มขึ้นจาก 168.01 ล้านบาท เป็น 173.49 ล้านบาทในปี 2546 หรือเพิ่มขึ้น
5.48 ล้านบาท ทั้งนี้รายได้จากการขายเพิ่มขึ้น 206.10 ล้านบาท
เนื่องจากระยะเวลาเก็บหนี้เฉลี่ยลดลง จาก 68.18 วัน เป็น 60.20 วัน ซึ่งเป็นผลจากที่บริษัทฯ
และบริษัทย่อยเร่งรัด และติดตามการชำระหนี้ของลูกหนี้อย่างใกล้ชิด
โดยบริษัทยังคงนโยบายการให้สินเชื่ออยู่ระหว่าง 30-90 วันเช่นเดิม ส่วนลูกหนี้ค้างชำระที่เกินกว่า
90 วัน เพิ่มขึ้นจาก 12.93 ล้านบาท เป็น13.22 ล้านบาท (ดูหมายเหตุประกอบงบการเงิน ข้อ
7)

สภาพคล่อง

1)  กระแสเงินสด

  จำนวนและสัดส่วนของกระแสเงินสดจากกิจกรรมต่าง ๆ

[]

ในปี 2546 บริษัทฯ
และบริษัทย่อยมีกำไรที่เป็นตัวเงินจากการดำเนินงานตามปกติเพิ่มขึ้นเล็กน้อยจาก 165.83 ล้านบาท
เป็น 166.42 ล้านบาท และเมื่อวิเคราะห์ตามประเภทกิจกรรมต่าง ๆ
แล้วพบว่ากระแสเงินสดจากการดำเนินงานเพิ่มขึ้น 26.79 ล้านบาท จากการที่บริษัทฯ
และบริษัทย่อยขายสินค้าได้มากขึ้น ทำให้มีกำไรสุทธิเพิ่มขึ้น และมีหนี้สูยได้รับคืนจำนวนหนึ่ง บริษัทฯ
ยังคงนโยบายการซื้อวัตถุดิบหลักในราคาเงินสด เพื่อให้ราคาต้นทุนวัตถุดิบลดลง
จะเห็นได้จากอัตราส่วนหมุนเวียนเจ้าหนี้ของบริษัทฯ เพิ่มขึ้นจาก 8.72 เท่า เป็น 10.57 เท่า
และระยะเวลาชำระหนี้ลดลงจาก 41.28 วัน เป็น 34.06 วัน

กระแสเงินสดจากกิจกรรมลงทุนเพิ่มขึ้นจากปีก่อน โดยบริษัทฯ
และบริษัทย่อยได้ซื้อสินทรัพย์ประเภทเครื่องจักรและอุปกรณ์เพิ่มขึ้นบางส่วนเพื่อทดแทนของเดิมและลงทุนในทรัพย์สินของบริษัทย่อยที่จัดตั้งขึ้นใหม่ให้เพียงพอต่อการผลิตที่เพิ่มขึ้น
โดยลงทุนในทรัพย์สินถาวร 47.77 ล้านบาท และเงินมัดจำ-ซื้อทรัพย์สินอีก 27.50 ล้านบาท

บริษัทฯ และบริษัทย่อย นำเงินสดที่ได้จากการดำเนินงานไปชำระคืนเงินกู้ยืมจากสถาบันการเงินต่าง
ๆ ทำให้ภาระหนี้สินของบริษัทฯ และบริษัทย่อยลดลง ส่งผลให้ดอกเบี้ยจ่ายลดลง
และใช้ไปในการจ่ายเงินปันผลให้แก่ผู้ถือหุ้นจำนวน 37.50 ล้านบาท

2)  อัตราส่วนสภาพคล่อง

[]

จากอัตราส่วนสภาพคล่องที่แสดงไว้ จะเห็นได้ว่าสภาพคล่องของบริษัทฯ และบริษัทย่อยปรับเพิ่มสูงขึ้น
ในทุกอัตราส่วนแสดงว่าสภาพคล่องของบริษัทฯ
และบริษัทย่อยมีความเพียงพอที่จะดำเนินธุรกิจได้อย่างมีประสิทธิภาพและยังแสดงให้เห็นถึงความสามารถในการบริหารงานของผู้บริหารของบริษัทฯ
และบริษัทย่อยได้ดีอีกด้วย

ระยะเวลาครบกำหนดของหนี้ระยะสั้น ไม่มีผลต่อสภาพคล่องของบริษัทฯ และบริษัทย่อย และบริษัทฯ
ยังมีความสามารถในการชำระหนี้ระยะยาวได้ตามกำหนด (ดูหมายเหตุประกอบงบการเงิน ข้อ 12
และข้อ 13)

โครงสร้างเงินทุน

โครงสร้างเงินทุนของบริษัทฯ และบริษัทย่อยปรับตัวดีขึ้นตลอดหลายปีที่ผ่านมา
อัตราส่วนหนี้สินต่อส่วนผู้ถือหุ้นลดลงจาก 0.25 เท่าเป็น 0.22 เท่า ในปี 2546 บริษัทฯ เชื่อว่า
โครงสร้างเงินทุนของบริษัทฯ จัดอยู่ในระดับที่ดีกว่า เมื่อเปรียบเทียบกับกิจการประเภทเดียวกัน
ในส่วนของผู้ถือหุ้นของบริษัทฯ และบริษัทย่อยเพิ่มขึ้นจาก 804.65 ล้านบาท เป็น 876.56 ล้านบาท
จากการเพิ่มขึ้นของกำไรสะสมที่ยังไม่ได้จัดสรรอันสืบเนื่องมาจากกำไรที่มาจากผลประกอบการของบริษัทฯ
และบริษัทย่อย

สำหรับหนี้สิน บริษัทฯ และบริษัทย่อยได้แสดงรายละเอียดไว้ในหมายเหตุประกอบงบการเงินข้อ 13
และข้อ 114 โดยมีอัตราดอกเบี้ย หลักประกัน และเงื่อนไขของหนี้สินเป็นไปตามปกติทั่วไป บริษัทฯ
และบริษัทย่อยไม่มีภาระหนี้เงินกู้ยืมเป็นเงินตราต่างประเทศ ยกเว้นภาระ L/C
ในการซื้อวัตถุดิบจากต่างประเทศ ตามหมายเหตุประกอบงบการเงิน ข้อ 23

3) ปัจจัยและอิทธิพลหลักที่อาจกระทบต่อผลการดำเนินงานหรือฐานะการเงินในอนาคต

ปัจจัยและอิทธิพลหลักที่อาจกระทบต่อผลการดำเนินงานในอนาคต
รายละเอียดดูตามหัวข้อเรื่องปัจจัยความเสี่ยง